CELEX: C2004/239/57
Language: et
Date: 2004-09-25 00:00:00
Title: Kohtuasi T-265/04: Adriatica di Navigazione S.p.A. 24. juuni 2004. aasta hagi Euroopa Ühenduste Komisjoni vastu

25.9.2004   
            
            
               ET
            
            
               Euroopa Liidu Teataja
            
            
               C 239/26
            
         Adriatica di Navigazione S.p.A. 24. juuni 2004. aasta hagi Euroopa Ühenduste Komisjoni vastu
   (Kohtuasi T-265/04)
   (2004/C 239/57)
   Kohtumenetluse keel: itaalia
   Adriatica di Navigazione S.p.A. esitas 24. juunil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on Gian Michele Roberti, avvocato, Alessandra Franchi, avvocato ja Guido Bellitti, avvocato.
   Hageja palub esimese astme kohtul:
   
                
            
            
               tühistada vaidlustatud otsus selles osas, kus Adriaticale avaliku teenuse osutamise kohustuse täitmiseks antud toetused loetakse EÜ asutamislepingu artiklis 87 sätestatud abiks ja kõnealuseid meetmeid käsitletakse kui uut abi;
            
         
                
            
            
               teise võimalusena tühistada vaidlustatud otsuse artikli 1 lõige 2;
            
         
                
            
            
               või vähemalt tühistada vaidlustatud otsuse artikli 1 lõige 3 selles osas, millega Itaaliat kohustatakse toetused koos intressidega tagasi nõudma;
            
         
                
            
            
               jätta kohtukulud komisjoni kanda.
            
         Õiguslikud alused ja peamised argumendid
   Tuginedes EÜ asutamislepingu artikli 230 lõikele 4 vaidlustab Adriatica di Navigazione S.p.A. käesoleva hagiga Euroopa Ühenduse Komisjoni 16. märtsi 2004. aasta otsuse C(2004) 470 Itaalia poolt laevakompaniidele Adriatica, Caremar, Siremar, Saremar ja Toremar riigiabi andmise kohta. Hageja taotleb esimese astme kohtult eelkõige vaidlustatud otsuse tühistamist selles osas, kus Adriaticale avaliku teenuse osutamise kohustuse täitmiseks antud toetused loetakse EÜ asutamislepingu artiklis 87 sätestatud abiks ja käsitletakse kõnealuseid meetmeid kui uut abi.
   Hageja esitab oma hagi toetuseks kolm hagi alust.
   Esimeses hagi aluses väidab hageja, et komisjon on teinud kaks hindamisviga. Esiteks on komisjoni otsus ebaõige, kuna komisjon on Itaalia riigi poolt Tirrenia kontserni kuuluvatele laevakompaniidele avaliku teenuse osutamise kohustuse täitmise kulude katteks makstud tasu ekslikult pidanud riigiabiks EÜ asutamislepingu artikli 87 tähenduses. Selle hindamisvea tulemusena rikub vaidlustatud otsus: a) liikmesriigi ametiasutustele kuuluvat hindamisõigust avaliku teenuse osutamise kohustuste kindlaksmääramisel ja nende rahastamisel; b) määruse nr 3577/92 (1) artikli 4 lõiget 3. Teiseks leiab Adriatica, et komisjon on igal juhul teinud hindamisvea, käsitledes eelnimetatud toetusi kui uut abi. Selles osas rõhutab hageja eelkõige, et komisjon ei arvestanud, et asjakohased õigusnormid ja Tirrenia kontserni piirkondlike kompaniide avaliku teenuse osutamise lepingud olid komisjonile teatavaks tehtud ja komisjon oli need hiljem sõnaselgelt või oma tegevusega heaks kiitnud.
   Teises hagi aluses osutab hageja hindamisvigadele, mis komisjon on vaidlustatud otsuses teinud, leides, et Adriaticale aastatel 1992–1994 antud toetuste süsteem oli kokkusobimatu ühisturuga, nii et Adriatica oleks olnud süüdi konkurentsi kahjustavas tegevuses, mis on keelatud EÜ asutamislepingu artikliga 81. Hageja väidab, et see hinnang on ekslik, kuna komisjon oleks esmalt pidanud välja selgitama, kas käesolevas asjas on olemas põhjuslik seos konkurentsireeglite rikkumise ja toetusmeetmete vahel, ja seejärel pidanud tõdema, et selline põhjuslik seos puudub. Lisaks rõhutab hageja, et põhjusliku seose olemasolu kindlakstegemisel ei oma tähtsust konkurentsireeglite rikkumise ja ülalnimetatud toetuste maksmise juhuslik kokkusattumus. Selles osas osutab hageja ühtlasi EÜ asutamislepingu artiklis 253 sätestatud põhjendamiskohustuse rikkumisele.
   Lõpuks osutab hageja kolmandas hagi aluses, et vaidlustatud otsus on ebaseaduslik, kuna see kohustab Adriaticale 1992. aasta veebruarist kuni 1994. aasta juulini antud toetused tagasi nõudma, mis on vastuolus haldusmenetluses üldtunnustatud õiguspärase ootuse ja proportsionaalsuse põhimõtetega.
   
      (1)  Nõukogu 7. detsembri 1992. aasta määrus (EMÜ) nr 3577/92 teenuste osutamise vabaduse põhimõtte kohaldamise kohta merevedudel liikmesriikides (merekabotaaž) (EÜT L 364, 12.12.1992, lk 7).